Brian Webb

Kernewegor hag ilewydh o Brian Webb. (8 Hwevror 1941 – 27 Du 1986)

Genys veu Brian Webb yn 1941 yn Stret Pydar, Truru, mab dhe Ernest H Webb (1911-1975), glanheor fenestri, ha Maud Duff  (1913-1985). Avel wardhegor, ev a formyas bagas 'skiffle' gans nebes kowetha ha kana yn lies tyller yn Kernow. Wosa gasa Skol Ramasek Aberfala ev a omjunyas an Servis Civil hag yn 1965 mos dhe driga yn Bristol le may teuth ha bos rann a'n bys kana gwerin y'n cita na. Hag ev yn Bristol ev a vetyas ha demedhi y gynsa wreg, Carole Edna Bird, yn 1970. Wosa dehweles dhe Gernow, ev a avonsyas dhe vos dyghtyer sodhva gober dilavur Aberfala. 

Ev a dhallathas dyski Kernewek y’n 1970ow ynwedh hag yn skon dos ha bos pur freth, owth oberi a-barth yeth a gonisogeth Kernow heb lett. Ev a veu berdhys gans Gorsedh Kernow yn 1978 gans an hanow bardhek  hag esel o a Gonsel an Orsedh ha Gwithyas an Myghternolyon a-dhia 1982. 

Brian Webb o den jolif, bras y golon ha leun a hwarth. Meur o y hanow y’n 1980ow rag bos kaner gallosek ha didhanus. Ev a skrifas meur a ganow yn Kernewek ha Sowsnek, gans nebes anedha kuntellys avel cidi gelwys ‘Brythennek’ wosa y vernans ha dyllys yn 2006. Konsidrys yw nebes a'y ganow kepar ha Tan y'n Golon ha Farwel genes Wella avel klassygyon lemmyn. Komprehendys veu Tan y'n golonn war an blasenn Keltia Rok, ha usys veu Farwel genes Wella y'n dowlen bellwolok How to be Celtic yn 1983. An tir yw ow bro yw versyon ganso a'n klassek This land is your land gans Woody Guthrie. 

Den diwysyk o ynwedh a-barth an yeth. Ev o skrifennyas Kowethas an Yeth Kernewek a'n fondyans yn 1979 bys yn y vernans. Hembrenkyas krev yn hwarvosow an yeth ova. Ev a skrifas meur rag paper termyn An Gannas, keffrys ha lyvrynnow ha daffar rag dyskoryon. 

Wosa mernans y wreg gynsa, Edna, yn 1983, yn 1985 ev a dhemedhis Loveday Jenkin, myrgh Bardh Meur Kernow, Richard Jenkin, yn gonis Kernewek y yeth yn pluw Egloskrewen. Yn skon wosa kavos avonsyans dhe vos dyghtyer sodhva gober dilavur Truru, ev a gavas shora kolon. Wosa nebes misyow, ev a dhehwelas dhe’y ober, mes seythennow awosa, ev a verwis war gors yn Bristol yn mis Du, 1986. 

Rol a lyvrow
Kemysk Sen Perran (1981) Dyller - Koweth an Yeth Kernewek, dastyllys (1982) Dyller - Dyllansow Truran
An Anwan ha'n Gurun   (1981) Dyller – Kowethas an Yeth Kernewek, - Kernewek Unys, dastyllys (1994), - Kernewek Kemmyn   
Dornlyver Ydhyn (1984) Dyller - Kowethas an Yeth Kernewek 
Dres an Vledhen (1985) (lyver ha sonskrif) Dyller - Kowethas an Yeth Kernewek
Hen Mewek (1993) Dyller - Kowethas an Yeth Kernewek - Kernewek Kemmyn
Ydhyn (lyver liwa rag fleghes) (2006) Dyller - Kowethas an Yeth Kernewek
Rol a ganow war an cidi 'Brythennek'
Ow avon splann
Pasty Song
An tir yw ow bro
Talking emmet blues
Daskorr
If it wasn’t for the Cornish
Farwel genes Wella
George the Magic Chough
Frutys ha bleujennow
Deck of cards
Yth esov vy lemmyn spyrys yn-dan dhor
St Michaels
Goslowyn orth nowodhow trist
We don’ sell pasties
Warnas mutations

Klass:Dinethyansow 1941
Klass:Kanoryon
Klass:Mernansow 1986
Klass:Skriforyon yn Kernowek
Klass:Kernowyon